Александър Твардовски
Времето бързо с всичко се справя…

Превод от руски: Андрей Германов, —

chitanka.info

Времето бързо с всичко се справя –

в срокове кратки в своята мъст

нечия власт или нечия слава

унищожава — слага им кръст!

Бързо изглажда с тежка ютия

следи дълбоки и властен лик,

ала не може, вижте го вие,

да се пребори със някой стих!

Тъй го обръща, инак — в забрава

да го погребе сред тежък мрак,

по радиото го порицава,

по вестниците…

Но чуеш — пак

отминат дните недълготрайни

и от езика на времето в миг

пак се отронва някак случайно

от тая строфа, уж мъртва –

стих.

1968

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.